**RESULTATER FRA BRUKERUNDERSØKELSE NOVEMBER-DESEMBER 2019**

Tusen takk til alle som tok seg tid til å besvare undersøkelsen. Vi fikk inn 49 svar av 69 mulige, dette tilsvarer 71%.

Svarskalaen gikk fra 1-5 hvor 5 er toppscore.

Vi har fått rapporter både fra de enkelte gruppene og huset som helhet. I denne sammenfatningen blir barnehagen sett på som en helhet. Det er kun små forskjeller mellom de ulike gruppene.

Etter å ha gått gjennom rapporten og svarene vi har fått sitter vi igjen med en følelse av ydmykhet og takknemlighet, for maken til tilbakemeldinger skal vi lete lenge etter.

Første bolk med spørsmål var om **Ute- og innemiljø**. Gjennomsnittlige score på denne bolken er:

* Hvor fornøyd er du med
* barnehagens utearealer: 4,0
* barnehagens lokaler: 4,2
* barnehagens leker og utstyr: 4,2
* hygienen i barnehagen: 4,3
* barnehagens mattilbud: 4,1
* hvordan barnehagen ivaretar barna sikkerhet: 4,7

Det er gledelig å se at vi scorer godt på neste hovedbolk: **Relasjon mellom barn og voksen:**

* Hvor enig er du i følgende utsagn: Jeg opplever at
* barnet mitt føler seg trygg på personalet i barnehagen: 4,9
* de ansatte tar hensyn til mitt barns behov: 4,9
* de ansatte er engasjerte i mitt barn: 4,9
* bemanningstetthet -antall barn pr. voksen- i barnehagen er tilfredsstillende: 4,4

Bolken som omfatter **barnets trivsel**, gir oss følgende score:

* Hvor enig er du i følgende utsagn: Jeg har inntrykk av at
* barnet mitt trives i barnehagen: 4,9
* barnet mitt har venner i barnehagen: 4,7
* barnehagen legger tilrette for allsidig lek og aktiviteter: 4,9

Når det gjelder **informasjon**, får vi følgende tilbakemeldinger:

* Jeg får god informasjon om:
* hvordan barnet mitt har det i barnehagen: 4,6
* innholdet i barnehagedagen: 4,4
* eventuelle endringer i personalgruppen: 4,5

Neste tema var **barnets utvikling**:

* Jeg opplever
* at jeg har en god dialog med barnehagen om mitt barns utvikling: 4,7
* at barnehagen bidrar til mitt barns sosiale utvikling: 4,8
* at barnehagen oppmuntrer mitt barns nysgjerrighet og lyst til å lære: 4,9
* at barnehagen legger tilrette for mitt barns språkutvikling: 4,9

**Medvirkning**:

* Jeg har inntrykk av at
* barnet mitt får være med på å påvirke innholdet i barnehagedagen: 4,4
* barnehagen tar hensyn til mine synspunkter: 4,7
* barnehagen jobber for å sikre foreldrenes medvirkning: 4,6
* Jeg opplever foreldremøtene som nyttige: 4,5

**Henting og levering**:

* Hvor fornøyd er du med
* hvordan personalet møter dere ved levering av barn: 4,6
* hvordan personalet møter dere ved henting av barn: 4,5
* hvordan barnehagen forbereder barnet ditt til skolestart: 4,6
* hvordan barnet ditt ble ivaretatt i tilvenningsperioden: 4,8

Sist, men ikke minst var det spørsmål om tilfredshet. Spørsmålet lød: Totalt sett, hvor fornøyd eller misfornøyd er du med din barnehage? Barnehagens snittscore på dette er 4,8

**Konklusjon:**

Det vi ser at vi scorer lavest på er Ute- og innemiljø. Dette er ikke uventet, vi vet at utelekeplassen både er liten og lite utfordrende. Vi forsøker å kompensere dette med rullerende utegruppe og øvrige turer ut fra barnehagens område. Vi bruker også friarealet som grenser til barnehagen på baksiden. Vi ser også at vi scorer «lavt» på barnehagens mattilbud, og ønsker gjerne tilbakemeldinger om hva dere kunne ønsket annerledes.

Vi ser også at vi har et forbedringspotensiale i forhold til informasjon. Dette skal vi ta med oss videre, men minner også om foreldrenes ansvar for å sjekke IST Direkte for informasjon. Langt det meste av informasjon legges der. Når det gjelder de daglige individuelle tilbakemeldingene, kan det oppleves som litt vanskelig å få til. I hentetid er det gjerne færre voksne igjen på jobb, og det er ikke alltid personalet kommer fra for å snakke med foreldrene. I tillegg er det ikke alt vi ønsker å snakke om eller ta opp på arenaer der både barn og andre foresatte kan få med seg hva det snakkes om. Men er det ting som er viktig at dere vet skal dere være trygge på at vi får formidlet det.

Vi blir både stolte og glade når vi ser på score vi får på relasjoner, trivsel og utvikling. Vi har i alle år vært opptatt av at barnehagens viktigste ressurs er personalet, og vi har derfor gjennom flere år hatt fokus på god grunnbemanning og kvalitet i relasjoner.

Vi takker nok en gang for tilbakemeldingene, har tillatt oss å klappe oss selv litt på skuldrene, men dere skal være sikre på at her skal det ikke hviles på lauvbærene. Ved neste brukerundersøkelse skal vi opprettholde de gode scorene der vi scorer bra i år, og vi skal ha hevet de områdene som i år lå litt under.

For personalet i Blåbærgrenda barnehage,

Linda Y. Rosenborg